Wallace Liverance, yo e neng e le morongwa mme jaanong e le motlhatlheledi wa sekolo sa Gileate, o ne a neela puo ya bofelo ya motseletsele wa dipuo tse di simololang. Setlhogo sa puo ya gagwe se ne se re “Nnang lo Tlhomame, Nnang mo Tirelong ya Modimo.” O ne a bontsha gore moporofeti Daniele o ne a lemoga ka go wa ga Babelona le ka se Jeremia a neng a se boleletse pele gore Baiseraele ba ne ba le gaufi le go gololwa kwa botshwarwa. (Jeremia 25:11; Daniele 9:2) Daniele o ne a itse thulaganyo ya ga Jehofa mme seo se ne sa mo thusa go nna a tlhomile mogopolo mo tseleng e Modimo a diragatsang maikaelelo a gagwe ka yone. Go farologana le ene, Baiseraele ba mo motlheng wa ga moporofeti Hagai bone ba ne ba re: “Nako ga e ise e tle.” (Hagai 1:2) Ba ne ba sa tlhole ba leba dinako tse ba neng ba tshela mo go tsone di le botlhokwa mme ba tlhoma mogopolo wa bone mo go ijeseng monate le go ikgotsofatsa, mme ba tlogela tiro e ba neng ba e gololetswe kwa Babelona, ya go tsosolosa tempele. Mokaulengwe Liverance o ne a konela jaana: “Nnang lo tlhomame ka go nna lo akantse ka maikaelelo a ga Jehofa ka dinako tsotlhe.”